# **Vedtekter for Nordby Gardsbarnehage**

Disse vedtektene ble sist endret i februar 2020 og erstatter vedtekter fra februar 2018.

**1. Navn**

Barnehagens navn er Nordby Gardsbarnehage.

**2. Eierform**

Nordby Gardsbarnehage eies av Mari Bjertnæs og Bjørge Endrerud.

**3. Formål**

Barnehagen skal sikre barn under opplæringspliktig alder gode utviklings- og aktivitetsmuligheter i nær forståelse og samarbeid med barnas hjem.

Virksomheten skal drives i samsvar med de til enhver tid gjeldende lover og forskrifter for barnehagevirksomhet.

**4. Verdigrunnlag**

Barnehagen skal ha et verdigrunnlag som bygger på respekt for enkeltindividet, naturen og alt som er levende.

Verdigrunnlaget skal ha basis i norsk tradisjon og den kristne tilknytning,

slik det fremkommer i Norges Grunnlov.

**5. Opptaksmyndighet**

Barnehagen har samordnet opptaksprosess med kommunen. Hovedopptaket til nytt barnehageår skjer etter felles utlysning for alle barnehagene i Jevnaker.

Styrer har ansvaret for opptaket og at opptaket samordnes med kommunen.

**6. Opptakskriterier**

Barnehagen er en tre-avdelings barnehage med aldersblandede grupper som hver for seg har plass til 24 enheter. Ute-avdelingen har barn fra 2 år og til skolestart.

For å sikre barna gode utviklings- og aktivitetstilbud skal det ved opptak tas hensyn til gruppesammensetningen, barnas alder og kjønn og barnehagens bemanning.

Andre opptakskriterier i prioritert rekkefølge:

* Eiers egne barn og barn av nær familie
* Søsken til barn som allerede går i barnehagen
* Barn som allerede har plass og som søker om endring
* God alderssammensetning
* Så jevn kjønnsfordeling som mulig
* Barn fra andre kommuner

**7. Leke- og oppholdsareal**

Leke- og oppholdsarealet pr barn over tre år er på 4 m2 og 5,3 m2 for barn under tre år.

**8. Helsetilsyn**

Barnehagen står under tilsyn av helsemyndighetene. Barnets foresatte fyller ut "Erklæring om helsetilstand" for barn etter opptak. Erklæringen oppbevares i barnehagen sammen med søknaden.

**9. Oppsigelse og mislighold**

Barnets foresatte kan si opp barnehageplassen med 2 måneders varsel. Oppsigelsestiden løper fra den 1. i påfølgende måned.

Dersom plassen sies opp etter 1. april, kreves foreldrebetaling ut barnehageåret. Betalingen bortfaller i tilfelle hvor et annet barn tar imot plassen.

Barnehageeier kan si opp avtaleforholdet med 2 måneders varsel dersom:

* Opptaksmyndigheten erfarer at plass er tildelt ut fra feilaktige opplysninger gitt av foresatte i søknaden.
* Foreldrebetaling ikke er innkommet innen den 30. i måneden etter forfall.
* Ved fravær/uhensiktsmessig utnyttelse av plassen uten at barnehagen varsles og gyldig grunn angis.

**10. Åpningstider**

Barnehageåret starter 15.08 og varer til 14.08 påfølgende år.

Barnehagen er åpen:

Mandag til fredag fra kl 7.00 til 16.30.

Barnehagen er stengt:

* 5 planleggingsdager pr år.
* Julaften, romjula og nyttårsaften
* Dagene mellom Palmesøndag og Skjærtorsdag
* Fredag etter Kristi Himmelfartsdag
* 3 uker i fellesferien i juli (uke 28, 29 og 30)
* Alle helligdager

**11. Foreldrebetaling**

Følger makspris gitt av staten for full plass.  
Det er 11 måneders foreldrebetaling.  
Deltidsplass graderes etter en prosentsats av hel plass.  
Matpenger kommer i tillegg til foreldrebetaling og fastsettes og vedtas av eier.  
Turpenger er vedtatt i samråd med Samarbeidsutvalget for å dekke utgifter til turer utenfor garden og som har med gardshjulet vårt å gjøre, turer til Ringeriksbadet og egne turer for Forskerne (skolestarterne).

Søskenmoderasjon reguleres av forskrift om foreldrebetaling.  
Søskenmoderasjon: 30 % moderasjon for barn nr 2, 50 % moderasjon for barn nr 3 og ytterligere barn.

**12. Gebyr ved henting etter stengetid**

Ved 2. gangs for sein henting i barnehageåret, ilegges det et gebyr på kr 300,- pr påbegynte halvtime.

**13. Dugnad**

Foreldre til barn i barnehagen oppfordres til å delta på dugnader som arrangeres i barnehagen.

**14.Foreldreråd**

Foreldrerådet består av alle foreldre/foresatte i barnehagen. Foreldrerådet skal fremme fellesinteressene til foreldrene og bidra til at samarbeidet mellom barnehagen og foreldregruppen skaper et godt barnehagemiljø.  
Foreldrerådet skal bli forelagt og ha rett til å uttale seg i saker som er viktige for foreldrenes forhold til barnehagen.  
Ved avstemming i foreldrerådet, gis det en stemme for hvert barn og vanlig flertallsvedtak gjelder.

Barnehagens styrer har ansvaret for å innkalle til det første foreldrerådet i barnehageåret.

**15. Samarbeidsutvalg**

Samarbeidsutvalget skal være et rådgivende, kontaktskapende og samordnende organ. Utvalget skal bestå av foreldre/foresatte, ansatte i barnehagen og representanter fra eier, slik at hver gruppe er likt representert. Samarbeidsutvalget skal uttale seg om saker som er av viktighet for barnehagens innhold, den daglige virksomhet og forholdet til de foresatte.

Styrer har møte-, tale- og forslagsrett i utvalget.

**16. Helse, miljø og sikkerhet**

Barnehagen skal foreta internkontroll etter gjeldende regler og forskrifter.

**17. Politiattest**

Personale som tilsettes i barnehagen må levere godkjent politiattest jmfr. lov om barnehager §19.

**18. Taushetsplikt**

Eiere, ansatte og personer i samarbeidsutvalg er pålagt taushetsplikt.

Underskrevet taushetserklæring oppbevares i barnehagens arkiv.

**19. Forsikring**

Barnehagen tegner ulykkesforsikring for alle barn og ansatte.

Barnehagen er ikke erstatningsansvarlig for tap eller skade på medbrakte eiendeler. Barna bør i minst mulig grad ha med seg verdigjenstander i barnehagen.

**20. Endring av vedtektene**

Endring av vedtektene foretas av eierne. Eventuelle endringer skjer innen  
søknadsfrist 1.mars og trer i kraft fra inngangen av nytt barnehageår i august.